**A TÁMOGATÓ SZOLGÁLTATÁST MŰKÖDTETŐ ÉS BEFOGADOTT SZOLGÁLTATÓK FELTÉTELEINEK FEJLESZTÉSE**

**PÁLYÁZATI FELHÍVÁS**

2017. év

A meghirdetés dátuma: 2017. MÁJUS 22.

Az **Emberi Erőforrások Minisztériuma** (a továbbiakban: Támogató) megbízásából és nevében a **Szociális és Gyermekvédelmi Főigazgatóság** (a továbbiakban: Lebonyolító) nyílt pályázatot hirdet a támogató szolgáltatást működtető és befogadott szolgáltatók feltételeinek fejlesztésére az államháztartásról szóló 2011. évi CXCV. törvény (a továbbiakban: Áht.), az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.), valamint a fejezeti kezelésű előirányzatok kezeléséről és felhasználásáról szóló 84/2013. (XII. 30.) EMMI rendelet (a továbbiakban: EMMI rendelet) vonatkozó rendelkezései alapján.

1. **A pályázat célja**

A pályázat közvetlen célja a támogató szolgáltatások működési feltételeinek javítása.

1. **A támogatás formája és mértéke**
   1. A támogatás formája vissza nem térítendő támogatás, a pályázatban igényelt és megítélt támogatás 100%-a, saját forrást nem igényel.
   2. **A felhívás során gépjárművásárlásra pályázható forrás az alábbiak szerint:**

A támogatás a szolgáltatás keretében használandó új vagy használt gépjármű vásárlása, meglévő járműpark bővítésére vagy járművek cseréjére. A jármű műszaki jellemzőinek illeszkedniük kell a szolgáltatás feladatellátásához. A számla kiállításának időpontjában a használt gépjármű gyártási éve 5 évnél korábbi nem lehet.

A pályázók köre:

* állami finanszírozásba befogadott, támogató szolgáltatást nyújtó szolgáltatók fenntartói

Az igényelhető támogatás mértéke:

* minimum: 2.000.000 Ft/pályázó
* maximum: 9.000.000 Ft/pályázó

1. **Elszámolható költségek**

* A pályázat keretében támogatás nyújtható a megvalósítással összefüggésben felmerült alábbi költségek fedezetére: a számvitelről szóló 2000. évi C. törvény 47. §-a szerint a gépjármű bekerülési értéke.

**FIGYELEM!**

Nem támogatható ezen pályázat során semmilyen olyan költség, ami nem illeszkedik szakmailag a benyújtott pályázati programhoz, illetve a szolgáltatás szakmai feladatellátáshoz.

1. **Pályázat benyújtására jogosultak**

* 1. **A pályázók köre**:

Pályázatot nyújthatnak be azon fenntartók, akik a szociális igazgatásról és szociális ellátásokról szóló 1993. évi III. törvény (a továbbiakban: Szt.) 65/C. §-a szerint támogató szolgáltatást működtetnek, arra nézve jogerős bejegyzéssel rendelkeznek a szolgáltatói nyilvántartásban, illetve a szociális szolgáltatások területi lefedettségét figyelembe vevő, jogszabály szerinti finanszírozási rendszerbe történő befogadása a pályázat benyújtásáig jogerősen megtörtént.

* 1. **Benyújtható pályázatok száma**

A pályázati felhívásra a Fenntartó bejegyzett szolgáltatónként csak egy pályázatot nyújthat be.

* 1. **Nem részesülhet támogatásban az a pályázó, amely**
* a támogatott tevékenységhez szükséges jogerős hatósági engedélyekkel, illetve befogadással a pályázat benyújtásának időpontjában nem rendelkezik,
* szervezetnek lejárt esedékességű, vagy meg nem fizetett adótartozása – ide nem értve a helyi adókat –, valamint járulék-, illeték- vagy vámtartozása (a továbbiakban együtt: köztartozás) van,
* szervezetnek támogató szolgáltatás esetében lejárt esedékességű, meg nem fizetett visszafizetési kötelezettsége áll fenn a Lebonyolító felé a pályázati finanszírozású időszakból,
* jogerős végzéssel elrendelt felszámolási, csőd-, végelszámolási vagy egyéb – a megszüntetésére irányuló, jogszabályban meghatározott – eljárás alatt áll,
* pályázóval szemben a közpénzekből nyújtott támogatások átláthatóságáról szóló 2007. évi CLXXXI. törvény (a továbbiakban: Knyt.) 6. § (1) bekezdése szerinti összeférhetetlenségi ok, valamint a Knyt. 8. § (1) bekezdésében foglalt érintettség áll fenn, és ezen körülmény közzétételét a Knyt. szerinti határidőben nem kezdeményezte,
* a támogatási döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett,
* nem felel meg az Áht. 50. § (1) bekezdése szerinti követelményeknek,
* jogszabályban vagy az Ávr.-ben a támogatói okirat kiadásának vagy a támogatási szerződés megkötésének feltételeként meghatározott nyilatkozatokat nem teszi meg, dokumentumokat nem nyújtja be, vagy a megtett nyilatkozatát visszavonja,
* a Knyt. 6. §-a alapján nem részesíthető költségvetési támogatásban,
* a dokumentumokat az előírt határidőig nem nyújtja be, vagy a megtett nyilatkozatát visszavonja, vagy
* olyan szervezet, amely azonos tartalmú és célú beszerzés megvalósítására más központi költségvetésből származó forrásban, illetve európai uniós támogatásban részesült.
  1. A költségvetési támogatás visszavonása, a támogatási szerződés felmondása, vagy az attól történő elállás esetén visszafizetendő költségvetési támogatás visszakövetelése céljából – az Ávr.-ben foglalt kivételekkel – a támogatói okiratban, támogatási szerződésben megfelelő biztosítékot kell kikötni.
  2. **Pályázatazonosság esetén az érintett pályázatok elutasításra kerülnek.**

1. **A rendelkezésre álló keretösszeg**
   1. A pályázatok támogatására rendelkezésre álló keretösszeg **181.500.000 Ft**, azaz **száznyolcvanegymillió-ötszázezer forint** a Magyarország 2017. évi központi költségvetéséről szóló 2016. évi XC. törvény XX. Emberi Erőforrások Minisztériuma fejezet, 20. cím, 19. alcím, 10. jogcímcsoport *„Egyes szociális és gyermekvédelmi szolgáltatások fejlesztési támogatása”* fejezeti kezelésű előirányzat 1. számú részfeladatán rendelkezésre áll (ÁHT azonosító: 353784).
2. **Támogatási időszak**
   1. A támogatási időszak: **2017. június 1. – 2018. március 31.** közé eső időszak.
3. **A pályázatok benyújtásának határideje**
   1. A pályázatok benyújtási határideje: **2017. június 21. 23:59 óra.**

**FIGYELEM!** Határidőben benyújtottnak minősül az a pályázat, amely határidőn belül, elektronikus úton a megadott e-mail címre megküldésre került.

1. **A pályázat lebonyolítója**
   1. A pályázat lebonyolítója a **Szociális és Gyermekvédelmi Főigazgatóság (Lebonyolító).** A pályázattal kapcsolatos további információkat az szgyf.gov.hu honlapon, valamint a Támogatáskezelő Főosztály munkatársai biztosítanak.
2. **A pályázatok benyújtásának módja**
   1. A pályázatot elektronikus úton lehet benyújtani a fejlesztesipalyazat@szgyf.gov.hu e-mail címre. A kitöltött pályázati adatlapot a pályázati kiírásban és az útmutatóban közölteknek megfelelően, hiánytalanul, valamennyi kérdésre választ adva, és az ott megjelölt elektronikus mellékletek csatolásával kell benyújtani hitelesített, szkennelt formában.
3. **A pályázat érvényességének vizsgálata és hiánypótlása**

**FIGYELEM! Azon pályázatokat, amelyek nem határidőn belül kerülnek megküldésre, a Lebonyolító nem tekinti benyújtott pályázatnak, és formai ellenőrzésnek sem veti alá.**

* 1. A pályázat beérkezésétől számított 7 napon belül a Lebonyolító megvizsgálja a pályázat érvényességét. A befogadás során vizsgálja, hogy
* a pályázat határidőn belül került-e benyújtásra,
* az igényelt támogatás nem haladja-e meg a maximálisan igényelhető mértéket, valamint
* a pályázó a pályázati kiírásban meghatározott igénylői körbe tartozik-e.

Amennyiben a Lebonyolító a pályázat érvényességi ellenőrzése során megállapítja, hogy a pályázat nem felel meg a fent felsorolt feltételeknek, a pályázó érdemi vizsgálat nélkül kerül elutasításra. Erről a pályázó elektronikus úton kerül értesítésre.

* 1. Amennyiben a pályázó a befogadott pályázatot hibásan vagy hiányosan nyújtotta be, a Lebonyolító **egy alkalommal** elektronikus értesítésben lehetőséget nyújt a hiánypótlásra – tárhelyre érkezéstől számított – legfeljebb 8 napos határidő megjelölésével. Amennyiben a pályázó nem pótolta a hiányosságokat vagy azoknak nem a hiánypótlási felhívásban meghatározott módon tett eleget a felszólításban megjelölt határidőre, vagy a hiányosság pótlására nincs lehetőség, a hibás, hiányos pályázat további vizsgálat nélkül elutasításra kerül.

1. **A pályázatok elbírálásának szakmai szempontrendszere és határideje**
   1. A pályázatok értékelését a Bizottság a pályázati útmutatóban meghatározott szempontrendszer és ütemezés szerint végzi.
   2. A Támogató a támogatást a kértnél alacsonyabb mértékben is megállapíthatja, a kértnél nagyobb támogatási összeg megítélésére azonban nincs lehetőség. A Támogató a támogatási döntésben meghatározhatja a támogatás felhasználására és szerződéskötésre vonatkozó feltételeket.
2. **A pályázók döntést követő kiértesítése**

Az emberi erőforrások minisztere döntésének kézhezvételét követően a Lebonyolító 1 napon belül elektronikus értesítést küld a pályázónak a pályázat elbírálásáról, és az eredményeket közzéteszi. Elutasítás esetén az értesítésnek tartalmaznia kell az elutasítás indokait. A pályázatokkal kapcsolatos döntések a Lebonyolító szgyf.gov.hu URL-címen elérhető honlapján kerülnek közzétételre.

1. **Szerződéskötés**
   1. A kedvezményezettel a támogatási szerződést a szerződéskötéshez szükséges valamennyi feltétel határidőben való teljesülése esetén a Lebonyolító köti meg.
   2. Érvényét veszti a támogatási döntés, ha a szerződés a támogatásról szóló értesítésben meghatározott határidőtől számított további 30 napon belül a pályázó mulasztásából vagy neki felróható egyéb okból nem jön létre.
   3. A támogatási szerződés megkötéséhez a kedvezményezettnek be kell nyújtania a jogszabályok (Ávr. 75. §; Áht. 50. §), illetve a Támogató/Lebonyolító által előírt nyilatkozatokat, dokumentumokat. A nyilatkozatok, dokumentumok benyújtásának határideje a támogatási szerződés megkötésének napja, kivéve a Közzétételi és Összeférhetetlenségi Nyilatkozatot, amelyet a pályázathoz csatoltan kell benyújtani.
   4. A költségvetési támogatások felhasználását – ha ennek a közbeszerzésekről szóló törvény szerinti feltételei fennállnak – közbeszerzés alkalmazásához kell kötni.

**13.5** A támogatásról szóló döntés – amennyiben a Támogató által megítélt támogatás összege alacsonyabb a pályázó által igényelt támogatásnál – rendelkezhet oly módon, hogy meghatározza azokat a programrészeket vagy költségeket, amelyekre a támogatás felhasználható. Ebben az esetben, illetve alacsonyabb megítélt összeg esetében a Lebonyolító felhívja a pályázó figyelmét arra, hogy a Támogató határozatának megfelelően módosítsa a pályázati programját. A pályázó az igényelt és a megítélt támogatási összeg különbségével kell, hogy csökkentse a program teljes költségvetését. A módosítás során a felhívás által előírt tartalmi követelményeket be kell tartani, s a módosítás nem zárhatja ki azoknak a programrészeknek a megvalósulását, amelyeket a Támogató a pályázat elbírálása során – a felhívásban rögzített szempontoknak megfelelően – előnyként értékelt. A módosított költségvetést a Lebonyolító részére a szerződéskötési dokumentumok benyújtásával egyidejűleg kell benyújtani. Szerződéskötésre csak a Támogató vagy a Lebonyolító által elfogadott módosítások esetén kerülhet sor.

1. **A támogatás folyósítása**
   1. A pályázat előfinanszírozású, 100 %-os támogatási intenzitású. A Lebonyolító a támogatási összeget a támogatási szerződés mindkét fél által történő aláírását követő 30 napon belül előre utalja át. A költségvetési támogatás visszavonása, a támogatási szerződés felmondása vagy az attól történő elállás esetén visszafizetendő költségvetési támogatás visszakövetelése céljából azonban a támogatási szerződésben megfelelő biztosítékot kell kikötni. Biztosíték a Támogatott valamennyi – jogszabály alapján beszedési megbízással megterhelhető – fizetési számlájára vonatkozó, a Támogató javára szóló **beszedési megbízás benyújtására vonatkozó felhatalmazó nyilatkozata** a pénzügyi fedezethiány miatt nem teljesíthető fizetési megbízás esetére a követelés legfeljebb harmincöt napra való sorba állítására vonatkozó rendelkezéssel együtt. A kikötött biztosíték rendelkezésre állását legkésőbb a költségvetési támogatás folyósítását megelőzően kell biztosítani. A biztosítéknak a támogatási jogviszony alapján fennálló kötelezettségek megszűnéséig rendelkezésre kell állniuk. Más költségvetési fejezetbe tartozó központi költségvetési szerv támogatott esetén a Támogatottat irányító szervének nyilatkozatát a visszafizetés biztosítékának kell tekinteni. .

1. **Szerződéskötés utáni módosítási kérelem**

15.1 A támogatási szerződés csak abban az esetben módosítható, ha a támogatott tevékenység az így módosított feltételekkel is támogatható lett volna. A módosítás nem irányulhat a támogatási döntésben meghatározott összegen felüli többlettámogatás biztosítására.

1. **A támogatás elszámolása és ellenőrzése**
   1. A pályázatban csak a támogatási időszakban lebonyolított, a pályázati cél megvalósításához kapcsolódó költségeket alátámasztó, a támogatási összeg felhasználását igazoló számviteli bizonylatok értékei számolhatók el, melyek pénzügyi teljesítésének (kifizetésének) a támogatási időszakon belül, de legkésőbb az elszámolási időszak végéig meg kell történnie.
   2. A pályázat szerint támogatásra kerülő feladat megvalósításának, valamint a szakmai beszámoló és pénzügyi elszámolás benyújtásának határidejét, elkészítésének szempontjait az EMMI rendelet, a támogatási szerződés, illetve a pályázati útmutató tartalmazza.
   3. A Támogató nevében eljárva a Lebonyolító jogosult a pályázat céljának megvalósulását, annak benyújtott szakmai programhoz való illeszkedését, valamint a támogatás jogszerű és rendeltetésszerű felhasználását ellenőrizni. A pályázó köteles az ellenőrzés lefolytatásához szükséges tájékoztatást megadni, a kért dokumentumokat átadni és az ellenőrzésben egyébként közreműködni.
   4. A költségvetési támogatások jogosulatlan igénybevétele, jogszabálysértő vagy nem rendeltetésszerű felhasználása, továbbá a támogatási szerződéstől történő elállás, annak felmondása, a támogatói okirat visszavonása esetén a kedvezményezett a jogosulatlanul igénybe vett költségvetési támogatás összegét az Áht. 53. § (3) bekezdésében előírt ügyleti kamattal, késedelem esetén késedelmi kamattal növelt mértékben köteles visszafizetni. Az államháztartás központi alrendszerébe tartozó költségvetési szerv kedvezményezettet kamatfizetési kötelezettség nem terheli. Nem teljesítés esetén a visszafizetendő összeget és annak kamatait az állami adóhatóság megkeresésre adók módjára hajtja be.
2. **Jogorvoslati lehetőség**
   1. Az Ávr. 102/D. § (1) bekezdése alapján a támogatói döntés ellen a támogatás igénylője vagy a kedvezményezett a fejezetet irányító szerv vezetőjénél **kifogást** nyújthat be, ha a **pályázati eljárásra**, a **támogatási döntés meghozatalára**, a **támogatói okiratok kiadására** vagy a **támogatási szerződések megkötésére**, a **költségvetési támogatás folyósítására**, **visszakövetelésére** vonatkozó eljárás véleménye szerint jogszabálysértő.
   2. A támogatás igénylője vagy a kedvezményezett a kifogást a Lebonyolító szervhez nyújtja be, aki azt a kifogás kézhezvételétől számított öt napon belül – a kifogás elbírálásához szükséges dokumentumokkal együtt – a fejezetet irányító szerv vezetőjének továbbítja (jelen esetben EMMI miniszter).
3. **További információk**
   1. A támogatás igénylésének, igénybevételének és elszámolásának részletes szabályait, a folyamatban részt vevő szervezetek eljárási határidőit a pályázati útmutató tartalmazza.
   2. A pályázat lebonyolítója fenntartja a jogot, hogy a döntést követően, amennyiben a pályázati célra rendelkezésre álló keretösszeget – a beérkezett pályázatok száma vagy tartalma miatt – nem tudta felhasználni, úgy további beadási határidőt és/vagy módosított feltételeket határozzon meg egy módosított pályázati kiírás keretében.
   3. A pályázati csomag dokumentumai:

* Pályázati felhívás
* Pályázati útmutató
* Pályázati adatlap

A pályázati csomag dokumentumai egységes és megbonthatatlan egészet alkotnak, így a bennük megfogalmazottak összessége határozza meg jelen pályázat részletes előírásait, keretrendszerét, feltételeit és szabályait.

* 1. A pályázati csomag dokumentumai letölthetők a Lebonyolító honlapjáról: szgyf.gov.hu.
  2. A pályázattal kapcsolatos további információkat a Támogatáskezelő Főosztály szakmai munkatársai biztosítanak.

|  |  |  |
| --- | --- | --- |
| Név | E-mail cím | Telefon |
| Kapornai Péter | [kapornai.peter@szgyf.gov.hu](mailto:kapornai.peter@szgyf.gov.hu) | +36 (70) 642-4022 |
| Nagy Dóra | nagy.dora2@szgyf.gov.hu | +36 (70) 642-4022 |
| Varga Lilla | varga.lilla@szgyf.gov.hu |  |